۱۹۵۳-جو ایلده مکتبی بیتیرن ۱۸ یاشلی الویس ایشه دوزلیر و یوک ماشینی سوروجوسو ایشلمه‌یه باشلاییر. محض بو دؤورده او، سئم فیللیپسه مخصوص سس یازما ایستودیاسینا باش چکمک و گیتارینین موشاییتی ایله توپلام سککیز دولارا بیر نئچه ماهنی یازدیرماق قرارینا گلیر. بیر نوسخه‌ده، والین ایکی اوزونه یازیلمیش "My Happiness" و "Thats When My Heartache Begins" ماهنی‌لاری الویسین آناسینا آد گونو هدیه‌سی اولور. بو واخت او، آرتیق موسیقی‌چی اولاجاغینا قطعی آرخایین ایدی. تکجه هانسی ژانردا اوخویاجاغینی – قوسپئل و یا کیلیسا هیمن‌لری، یوخسا کانتری ایفا ائدجَگینی اؤزو اۆچون هله معیینلشدیرممیشدی. الویس بونا قدر حتی کلوبدا و بیر نئچه کوْنسرتده ده چیخیش ائتمیشدی. فیللیپسین ایستودیاسینین کاتیبی پریسلی‌نین اونا ماراق‌لی گؤرونن گؤستریجی‌لرینی اؤزو اۆچون قئید ائدیر ("ایفانیز هانسی موغنّی‌نین ایفاسینا داها یاخین‌دیر" سورغوسونا پریسلی او واخت "ائله بیر موغنّی یوخ‌دور!" جاوابینی وئریر). الویس فیللیپس فیرماسینا (فیرمانین او دؤورده اساساً آفریقا و قارا دریلیلر موسیقی‌سی یازان اؤز سون رئجوردس ایستودیاسی واردی) موغنّی لازیم اولدوقدا اونا زنگ ائتمه‌لرینی ایسته ییر. بون‌دان سونرا او ایش آلاجاغی اومیدیله دفعه‌لرله ایستودیانین قاپی‌سینین اؤنونده دورور (1954-جو ایلده الویس اؤزو اۆچون داها بیر وال یازدیریر).